ປະທານາທິບໍດີ ດໍໂນລ ທຣຳ ກ່າວວ່າ ນັບແຕ່ນີ້ໄປ ອາເມຣິກາ ຕ້ອງມາກ່ອນໝູ່
ປະທານາທິບໍດີ ສັງກັດພັກຣີພັບບລີກັນ ກ່າວຄຳປາໄສ ຕໍ່ປະເທດຊາດ ເອົາອົກເອົາໃຈ ປະຊາຊົນ ແລະ ພວກທີ່ໄປເບິ່ງທ່ານ ສາບານໂຕ ເຂົ້າຮັບຕຳແໜ່ງ.
ທ່ານດໍໂນລ ທຣຳ ທີ່ສາບານໂຕ ເຂົ້າຮັບຕຳແໜ່ງ ເປັນປະທານາທິບໍດີ ຄົນທີ 45 ຂອງສະ ຫະລັດ ໃນວັນສຸກວານນີ້ ໄດ້ໃຊ້ຄຳປາໄສ ເຂົ້າຮັບຕຳແໜ່ງ ແຈ້ງໃຫ້ປະຊາຊົນຫຼາຍຮ້ອຍພັນຄົນທີ່ໄປເຕົ້າໂຮມກັນຢູ່ສະໜາມຫຼວງແຫ່ງຊາດເພື່ອເບິ່ງພິທີສາບານໂຕຂອງທ່ານນັ້ນ ວ່າ ທ່ານຈະໃຫ້ຄວາມສຳຄັນແກ່ອາເມຣິກາ ແລະພວກຄົນງານ ອາເມຣິກັນ ເປັນອັນດັບນຶ່ງ ທ່ານທຣຳ ກ່າວວ່າ “ນັບແຕ່ມື້ນີ້ຕໍ່ໄປ ກໍຈະແມ່ນມີແຕ່ອາເມຣິກາສຳຄັນສຸດເທົ່ານັ້ນ” ອັນເປັນຄຳເວົ້າທີ່ໄດ້ສະທ້ອນໃຫ້ເຫັນຖ້ອຍຄຳຄ້າຍຄືກັນນີ້ ທີ່ທ່ານໄດ້ໃຊ້ໃນລະຫວ່າງການໂຄສະນາຫາສຽງ ທີ່ປະສົບກັບຜົນສຳເລັດນັ້ນ “ຂ້າພະເຈົ້າ ຈະບໍ່ເຮັດໃຫ້ ເຈົ້າຜິດຫວັງ ອາເມຣິກາຈະເລີ້ມຊະນະ ຊະນະ ແບບທີ່ບໍ່ເຄີຍເຫັນມາກ່ອນ ” ບັນດາຜູ້ນຳລັດຖະສະພາ ພ້ອມດ້ວຍອະດີດ ປະທານາທິບໍດີ ບາຣັກ ໂອບາມາ, ອະດີດປະທານາທິບໍດີ George W Bush ອະດີດປະທານາທິບໍດີ Bill Clinton ແລະອະດີດ ປະທານາທິບໍດີ Jimmy Carter ກໍຮວມຢູ່ໃນບັນດາພວກທີ່ໄປຮ່ວມໃນພິທີສາບານໂຕເຂົ້າຮັບຕຳແໜ່ງ ຊຶ່ງຈັດຂຶ້ນຢູ່ທາງໜ້າ ດ້ານຕາເວັນຕົກຂອງຕຶກລັດຖະສະພາ ຄ້າຍຄືກັບພາສາ ທີ່ໃຊ້ໃນລະຫວ່າງໂຄສະນາຫາສຽງ ປະທານາທິບໍດີຄົນໃໝ່ຂອງສະ ຫະລັດ ກ່າວວ່າ ພວກຄົນງານອາເມຣິກາ ແມ່ນໄດ້ຖືກທຳລາຍໂດຍຂໍ້ຕົກລົງການຄ້າທີ່ ບໍ່ດີ ທີ່ໄດ້ບັນລຸກັນໂດຍລັດຖະບານຊຸດກ່ອນໆ ທ່ານທຣຳ ກ່າວວ່າ “ການສັງຫານໝູ່ຊາວອາເມຣິກັນຢຸດລົງຢູ່ທີ່ນີ້ ແລະຢຸດລົງໃນເວລານີ້ ການຕັດສິນໃຈທຸກຢ່າງກ່ຽວກັບເລື່ອງການຄ້າ ເລື່ອງພາສີ ເລື່ອງ ຄົນເຂົ້າເມືອງ ເລື່ອງນະໂຍບາຍຕ່າງປະເທດ ຈະມີຂຶ້ນ ເພື່ອໃຫ້ຜົນປະໂຫຍດ ແກ່ພວກຄົນງານອາເມຣິກັນ ແລະຄອບຄົວຂອງຊາວອາເມຣິກັນ ” ນອກນັ້ນແລ້ວ ທ່ານຍັງກ່າວວ່າ ພິທີສາບານໂຕ ເຂົ້າຮັບຕຳແໜ່ງ ໃນວັນສຸກວານນີ້ແມ່ນ ຂີດໝາຍສຳຄັນ ໃນປະຫວັດສາດອາເມຣິກາ ທີ່ໄດ້ຖືກໂອນ ບໍ່ແມ່ນພຽງ ແຕ່ຈາກພັກນຶ່ງ ໄປຫາອີກພັກນຶ່ງເທົ່ານັ້ນ ແຕ່ຈາກວໍຊິງຕັນ ໄປຫາປະຊາຊົນ ທ່ານທຣຳ ກ່າວຕໍ່ຝູງຊົນວ່າ “ມັນດົນນານໂພດແລ້ວ ທີ່ກຸ່ມນ້ອຍໆໃນນະຄອນຫຼວງຂອງພວກເຮົາໄດ້ເກັບກ່ຽວເອົາລາງວັນຂອງລັດຖະບານ ໃນຂະນະທີ່ປະຊາຊົນເປັນຜູ້ຮັບພາ ລະໃນການໃຊ້ຈ່າຍ ວໍຊິງຕັນຈະເລີນງອກງາມ ແຕ່ຜູ້ຄົນບໍ່ ໄດ້ຮັບຄວາມຮັ່ງມີເຫລົ່ານັ້ນ ທີ່ການປ່ຽນແປງທັງໝົດເລີ້ມຂຶ້ນຢູ່ທີ່ນີ້ ແລະໃນເວລານີ້ ” ທ່ານກ່າວວ່າ ທ່ານຈະນຳໃຊ້ “ວິໄສທັດໃໝ່” ສຳລັບອາເມຣິກາ ບ່ອນທີ່ພວກຄົນງານໄດ້ຖືກປະຖິ້ມໂດຍໂຮງຈັກໂຮງງານແລະສະພາບທີ່ຫລຸດນ້ອຍຖອຍລົງທາງເສດຖະກິດຈະ ບໍ່ຖືກຫລົງລືມ ທ່ານທຣຳ ກ່າວຕໍ່ຝູງຊົນ ທີ່ໄປໂຮມຊຸມນຸມກັນ ຢູ່ສະໜາມຫລວງແຫ່ງຊາດ ໃນນະຄອນຫລວງວໍຊິງຕັນ ເພື່ອເບິ່ງການສາບານໂຕ ເຂົ້າຮັບຕຳແໜ່ງຂອງທ່ານວ່າ “ເວລານີ້ ແມ່ນເວລາຂອງທ່ານ ມັນເປັນຂອງທ່ານ ປະຊາຊົນໄດ້ກາຍເປັນຜູ້ປົກຄອງປະເທດນີ້ຄືນອີກ ” ທ່າມກາງສາຍຝົນທີ່ຕົກລົງມາຄ່ອຍໆ ໃນຂະນະທີ່ທ່ານທຣຳ ອາຍຸ 70 ປີ ຊຶ່ງເປັນບຸກຄົນ ທີ່ມີອາຍຸສູງທີ່ສຸດ ໄດ້ຖືກເລືອກເປັນຫົວໜ້າບໍລິຫານປະເທດຂອງສະຫະລັດເສັດສິ້ນຄຳປາໄສຂອງທ່ານ ໂດຍໂບກມືໃຫ້ແກ່ຝູງຊົນ